Wat om te kyk op Showmax in Januarie '22 - Terloops
In Wat om te kyk [3 Jan 2022]
Van die tweede seisoen van "Euphoria" tot die dodelike (tog snaakse) terugkeer van "Why Women Kill" – daar is 'n lang lys bekroonde reekse en flieks om vandeesmaand op Showmax te stroom.
Die lokprent vir Seisoen 2 van Euphoria is binne slegs 12 uur nadat dit in November uitgereik is, meer as 'n miljoen keer op YouTube gekyk. In die baanbrekende, somtyds omstrede trefferreeks, vertolk Zendaya 'n tienerverslaafde, Rue, wat tussendeur die lief en leed in haar tuisdorp, East Highland, ook hoop probeer vind.
In 2020 het Zendaya (The Greatest Showman, Spider-Man: Far from Home) die jongste aktrise ooit geword toe sy 'n Emmy vir haar spel in dié dramareeks gewen het. Boonop is die reeks in 2019 as beste drama by die People's Choice-toekennings aangewys. Die reeks is ook wyd geloof en bekroon vir sy musiek, lirieke, grimering en kostuums.
Euphoria het 'n 8.4/10-gradering op IMDb en 'n 90% kritici-gradering op Rotten Tomatoes.
Sam Levinson, die reeks se skepper, neem weer die leiding van die tweede seisoen se agt episodes.
Elke Maandag vanaf 10 Januarie, express from the US.
Dié reeks was tot onlangs op DStv beskikbaar, en is nou op Showmax indien jy, vir watter onverklaarbare en onverstaanbare rede ook al, dit nog nie gesien het nie.
Vanaf 1 Januarie.
Meer as 'n dekade na die derde seisoen van die bekroonde drama, vertolk die Emmy-wenner Uzo Aduba (Mrs. America, Orange Is The New Black) die empatiese terapeut dr. Brooke Taylor, wat by die eerste drie seisoene se Gabriel Byrne as dr. Paul Weston oorneem.
Die eerste seisoen is in 2008 uitgesaai en het gedraai om Weston, 'n psigiator wat sy eie vermoëns en motiewe begin bevraagteken en hulp soek by sy voormalige mentor en terapeut Gina Toll.
Vir die vierde seisoen van In Treatment is die meevoerende Aduba benoem vir 'n 2021-Emmy as beste aktrise en ding ook mee in vanjaar se Golden Globe-toekennings as beste aktrise in 'n drama. Soos Variety sê, is Aduba "bewys as een van die noodsaaklike akteurs van die 21ste eeu."
Die Aduba-geleide weergawe het 'n 95% kritici-gradering op Rotten Tomatoes en is as een van die beste TV-programme in 2021 beskryf.
Die seisoen se rolverdeling spog met 'n wye verskeidenheid bekroonde sterre soos John Benjamin Hickey (The Big C, The Good Wife), Charlayne Woodard (Pose, Law & Order: Special Victims Unit), en Joel Kinnaman (House of Cards, The Killing).
Die reeks se struktuur bly getrou aan die vorige seisoene: elke episode fokus op 'n enkele pasient.
Why Women Kill is 'n besonderse Amerikaanse donker komedie-drama en geskep deur Marc Cherry. Die reeks speel af op verskillende tydstippe en draai om die gebeure wat die vroue-karakters tot moord gedryf het. Veral Lucy Liu was uitmuntend in die eerste seisoen.
Die Emmy-benoemde Allison Tolman (Fargo, Good Girls) is hierdie seisoen se hoofkarakter as Alma Fillcot, 'n fleurige huisvrou in die 1940's wat desperaat is om by 'n eksklusiewe plaaslike tuinbouklub aan te sluit. Ja, wraggies 'n tuinbouklub.
Die tweede seisoen van dié heerlike (maar dodelike!) anthology-reeks het 'n 8.3/10-telling op IMDb, met 'n 83% kritici-gradering op Rotten Tomatoes.
Die geheime lê diep in die nuwe Ierse BBC-drama-riller Smother.
Wanneer Val Ahern se man, Denis, die oggend ná 'n gesinspartytjie dood aangetref word, begin Val die gebeure van die vorige aand ondersoek. Maar, soos sy dieper in haar familie se geheime delf, besef sy die impak wat haar oorlede man se manipulerende gedrag op elke lid van die gesin gehad het…en hoe dit tot sy dood kon gelei het.
Smother is reeds vir 'n tweede seisoen hernu en die riller word in The Guardian as "heeltemal verslawend" beskryf.
Die finale seisoen van die gewilde Britse aksiedrama Bulletproof speel in Kaapstad af, as die Londense NCA-agente Bishop en Pike besluit om op vakansie te gaan. Dit draai egter as alles behalwe ontspanne uit as 'n vriend van Pike se dogter ontvoer word en hulle tot aksie oorgaan.
Die spesiale drie-episode seisoen is in Kaapstad verfilm met hoofsaaklik Suid-Afrikaanse spanne en rolverdeling, wat beteken dat benewens reekssterre Ashley Walters, Noel Clarke en Jason Maza, plaaslike sterre soos SAFTA-wenner Kim Engelbrecht (Reyka), Thapelo Mokoena (Trackers), en Paul du Toit (Kompleks) ook te sien is.
Almal het gesê Cassie (Carey Mulligan in 'n Oscar-benoemde vertoning) was 'n belowende jong vrou…totdat 'n lewensveranderende voorval haar toekoms skielik ontspoor. Maar niks in Cassie se lewe is wat dit blyk te wees nie: sy is goddeloos slim, tergend slinks, en sy leef snags 'n geheime dubbellewe. 'n Onverwagse ontmoeting gee dan vir Cassie 'n kans om die gevolge van die verlede te verander.
Skrywer-regisseur Emerald Fennell (Killing Eve, Call the Midwife) het die 2021 Oscar gewen vir beste oorspronklike draaiboek – net een van 110 toekennings wat die rolprent ontvang het.
Promising Young Woman het 'n 90% kritici-gradering op Rotten Tomatoes, waar die kritici se konsensus sê: "'n Dapper, uitlokkende, tydige riller. Promising Young Woman is 'n gunstige rolprentdebuut vir skrywer-regisseur Emerald Fennell – en 'n loopbaanhoogtepunt vir Carey Mulligan".
Vanaf 20 Januarie.
Wyle, legendariese aktrise Mary Twala vertolk in This Is Not A Burial, It's A Resurrection 'n weduwee in Lesotho wat haar lewenslus herontdek as haar dorpie deur die bou van 'n reservoir bedreig word.
Die fliek het talle internasionale toekennings ingepalm, insluitend die Visionary Filmmaking-prys by Sundance 2020 vir die regisseur Lemohang Jeremiah Mosese en beste kinematografie by FESPACO 2021 vir Pierre de Villiers.
This Is Not A Burial, It's A Resurrection is #5 op MetaCritic se lys van die beste geresenseerde films van 2021, met 'n 91% kritici-gradering.